open-index/open-wikipedia-markdown huggingface dataset:
Maureen Luidens

**Maureen M. Luidens** (☆ 14 di december 1973 na San Nicolas, Aruba) ta un linguista, docente, traductor, redactor y autor Arubiano, dedica na promove bon uzo di Papiamento.

## Biografia
Luidens a nace y a lanta como e unico yiu di famia Luidens-de Cuba. El a completa MAVO na John Wesley College y tambe su MBO di ingeneria civil na Cesar Terzano M.T.S. Djey el a haci estudio pa maestro na Instituto Pedagogico Arubano (IPA), di cua a gradua pa docente di dos grado den Papiamento. Na 2015 el a obtene su master den "Enseñansa di idioma y literatura di Papiamento” for di University of Curaçao (UoC). El a gradua cu honor cu su tesis, “*Pen inkt blanco bisti cu saya. Scritura femenino den poemanan na Papiamento di muhernan Arubiano*" bao supervision di Wim Rutgers y Nick Faraclas (Puerto Rico).

### Carera
Luidens a traha como docente di Papiamento na diferente scol secundario na Aruba, entre otro Abraham de Veer y Juliana School, i despues na IPA, unda el a duna les di idioma y literatura y a supervisa studiante di bachelor. El a duna les tambe na Universidad di Aruba, entre otro na Facultad di Economia y na Instituto di Idioma pa studiante di intercambio. Na Corsou e ta docente na UoC, y for di 2024 tambe na Volksuniversiteit Rotterdam. 

Fuera di enseñansa mes, Luidens a hunga un papel importante den desaroyo di material educativo. Entre 2007 y 2018 el a traha na Departamento di Enseñansa di Aruba, unda el a contribui na e proyecto "Promocion pa Lesamento" y a coordina y redacta proyecto "Idioma den Ensenansa", incluso e *Manual di Gramatica di Papiamento – Sintaxis*.. E ta examinador nacional y compilador di examen di Papiamento (HAVO y VWO) pa Examenbureau.

Ademas, Luidens ta activo como traductor, corector y critico literario. Entre otro e tabata co-traductor di dos buki di mucha di prinses Laurentien van Oranje, esta "*Mr Finney y mundo aribabou"* y* "Mr Finney y e otro banda di awa*". Na 2021 Luidens a edita y publica e biografia “*Entre 2 Continente*” di e presentado di television Robert Schouten.

## Publicacion
Luidens a publica varios articulo academico y capitulo di buki riba Papiamento y literatura, den colaboracion cu UoC, Universidad di Puerto Rico y Fundacion Planificacion di Idioma. Un seleccion ta inclui:
* *Papiamento y pensamento critico na Aruba* (2011)  
* *Bista di paisnan Europeo riba enseñansa di idioma di Aruba* (2012)  
* *Aplicando brevemente taxonomia herarkico den Papiamento* (2014)  
* *Pen inkt blanco bisti cu saya. Scritura femenino den poemanan Arubiano na Papiamento* (2015)  
* *Linguistica den klas pa adkisicion di vocabulario* (2016)  
* *Desaroyo di scritura femenino durante tempo* (2017)
Stroopwafel

Un stroopwafel ta un *wafel* di stropi hulandes. E pasa boka ta konsisti di dos disko di wafel rondo ku un patronchi di virhuk, ku un kapa di stropi dushi meimei. Inisialmente, e wafelnan tabatin un diameter di rònt 10 sentimeter, pero awor nan ta optenibel den tamañonan ku ta varia di 5 pa 25 sentimeter. Stroopwafel tambe ta wordo prosesa den eiskrim i otro ko'i dushi.

## Historia
E stroopwafel a wòrdu desaroyá na Gouda durante siglo diesnuebe. Segun vários fuente, e panenderia *Kamphuisen*, establesé na Gouda na kumnsamentu di e mes siglo, tabata e promé produktor.

De Korte ta argumentá ku pa traha e stroopwafel tabatin mester di un stof di gas. Debí ku e fábrika stropi, *Goudsche Siroopfabriek* a wòrdu fundá na Gouda na 1837 i e promé fábrika di gas no a drente den operashon te na 1853, e ta sospechá ku e promé stroopwafelnan mester a wòrdu trahá despues di aña 1853. Scheygrond,  di otro banda, ta nombra Adriaan de Groot komo e promé pa usa un heru di wafel na 1864. Scheygrond tòg no ta ekskluí ku Kamphuisen tabat produsí stroopwafel ya kaba promé ku 1863.  

Segun Schrijvers, ta imposibel pa determiná ku siguridat ki dia e promé stroopwafel a wòrdu horná na Gouda. E ta menshoná tres motibu: e falta di gremio (i asina registrashon di produkto), e echo ku panaderonan tabata empresarionan independiente ku no tabata partisipá den disputa hurídiko tokante stroopwafel, i e falta di un korant lokal den kua por a propaganda.

Originalmente, stroopwafel tabata wòrdu trahá di restu di kuki, mansa sobrá i stropi, loke a hasi na barata. Den siglo diesnuebe, nan tabata wòrdu yamá *armenkoek* ("kuki pober"). Sinembargo, De Korte ta duda den esaki, pasobra e no a haña e adishon di restu di kuki den resetanan bieu.

Desde 1870, stroopwafel di Gouda tabata wòrdu produsí no solamente na Gouda, pero tambe otro kaminda. Na 1960, Gouda ainda tabatin diesshete fábrika di stroopwafel; rònt di aña 2000, tabatin solamente kuater.

## Preparashon

Pa prepará e wafel, un pida mansa di yist ta wordo horna den un heru di wafel kayente pa mas o ménos un minüt. Esaki ta evita ku e wafel ta kushiná kompletamente, i e parti paden ta keda suave. Despues e wafel ta wordo kòrtá horizontalmente den mitar pa forma e dos diskonan. E wiriwiri di e rantnan kòrtá (*snippers*) i kualke wafel frakasá hipi bia ta wòrdu bendí separa. Ta smer un mitar di wafel ku stropi, despues e otro mitar ta wòrdu poné riba dje. 

## Variashon

Den siglo binti, vários variashon di e stroopwafel a aparesé na Gouda. Dos ehèmpel konosí ta e *punseliewafel* i *adékowafel*:

* E wafel di punselie ta un vershon mas chikitu, nombrá pa su inventor, e panadero di Gouda, Bertus Punselie, kenda a kumninsá produkshon na 1945. E fábrika di Punselie a sera su portanan permanentemente na ougùstùs 2024.
* E wafel adéko a wòrdu desaroyá na 1939 dor di *chef di patiserie*, Abraham de Korte. E nòmber ta referí na su inisialnan (ADK). Kontrali na e stroopwafel tradishonal, e variante aki no tabata wòrdu horná den un heru di wafel, pero den un fòrnu, loke ta redusí gastunan di produkshon.

Ademas, wafel di Lackmans, ku ta yená ku stropi di suku di piedra, por wòrdu hañá na ferianan na Bélgika.
Lisimbein

**Lisimbein** of **risimbein** (*Scolopendra gigantea*) ta un especie di animal invertebre cu ta pertenece na famia Scolopendridae. E ta e lisimbein mas grandi na mundo, cu por alcansa mas cu 30 cm di largura. Su nomber cientifico a wordo publica pa prome biaha na 1758 pa e naturista Sueco Carl Linnaeus.

## Distribucion y habitat
E especie ta nativo den e parti nort di Sur America y den e extremo sur di region Caribe, incluso e islanan Aruba y Corsou. Paisnan for di cua a wordo registra ehemplar di museo ta inclui Aruba, Corsou, Brazil, Colombia, Venezuela (incluso Isla di Margarita) y Trinidad.

*S. gigantea* ta biba den selva (sub)tropical y mondi seco tropical. E ta prefera luganan scur y humedo manera bou di sushi di mata, bou di piedra y biga. E ta move y subi lihe, y ta sconde den troncon bieu, monton di sushi, wea di mata, espacio pa lastra bou di edificio, den plachinan bieu di vloer of plafon, y scheurnan den muraya di palo, beton y bloki.

## Descripcion
E lisimbein por yega te cu 30 cm di largura y por biba entre 5 y 10 aña den naturalesa. Su tamaño y duracion di bida ta hacie como predador un parti significante y sostenibel di e ecosistema.

E curpa ta consisti di 21 pa 23 segmento color cora-koper te maron, cada un cu un par di pia geel adapta pa move lihe. E pianan dilanti ta forma uñanan scerpi y poderoso y ta contene glandulanan cu un veneno potente. E pianan patras ta spina, cu ta sirbi pa defensa. E lisimbein hubenil tin un color mas scur (cora of preto) y un curpa mas delega.

E lisimbein ta un carnivoro nocturno, cu ta alimenta cu cualke bestia cu e por domina. Victima ta inclui no solamente otro invertebre manera insecto grandi, bichi, molusco, haraña, cacalaca y scorpion, sino tambe vertebre chikito, esta lagadishi, raton (te cu 9,5 cm largo), colebra (te cu 25 cm largo), parha y dori. Ehemplarnan grandi di *S. gigantea* ta conoci pa ta uza tecnica unico pa atrapa raton di anochi: nan ta subi plafon di cueba y ta tene preso cu algun pia pega na plafon, mientras cu e resto di curpa ta liber. 

Mescos, e especie ta sirbi como fuente di cuminda pa parhanan manera warawara, shoco, haraña grandi y cierto mamifero.

## Relacion cu hende
E veneno poderoso di *S. gigantea* ta toxico y ta causa sintomanan manera hinchamento severo, friu, keintura y debilidad. Aunke e mordi ta hopi doloroso, den mayoria di caso e no ta fatal pa hende. Sinembargo, un caso mortal di un mucha na Venezuela a wordo documenta.
Glia

**Glia** of **neuroglia** ta celnan di sosten pa cu e sistema nervioso, nan ta hunga un rol esencial den cuido y proteccion di neuronnan.

## Funcion
Anteriormente, tabatin e creancia cu celnan glia tabata surpasa neuronnan cu un proporcion di 10:1. Sinembargo, estudionan cu ta uza metodonan mas nobo, combina cu un reevualacion di datonan cuantitativo anterior, ta indica cu e proporcion en realidad ta menos cu 1:1, cu variacion significante entre diferente region di celebro. Contrario na neuronnan, celnan glia por dividi.

Celnan glia ta cumpli cu varios funcion, incluyendo:

# sostene e flishi celebral door di provee firmesa y structura, y separa gruponan di neuron;
# e produccion di myeline door di oligodendrocyt den e sistema nervioso central (SNC) y celnan di Schwann den e sistema nervioso periferico ta proteha e axon y mehora *conduccion* electrico;
# ruim op resto celular despues di daño nueronal of morto celular;
# regulacion di concentracion di ion di potasio (K+) den e espacio extracelular i kita neurotransmisornan libera durante transmision sinaptico;
# guia celnan nervioso cu ta migra y determina e direccion pa cu crecemento di axon durante desaroyo celebral;
# contribui na e mantencion di barera sanger-celebro;
# suministra nutriente na celnan nervioso.

Mientras cu celnan glia un tempo tabata wordo considera un poblacion di cel relativamente homogeneo, recientemente mas a bira conoci tocante nan diversidad. Por ehempel, celnan glia den e materia blanco di e celebro por expone un morfologia diferente cu e mes tipo di cel den e materia greis; esaki ta berdad pa entre otro astrocyt y oligodendrocyt. Ademas di diferencia morfologico, celnan glia tambe ta expone variacion regional den nan funcion. Por ehempel, e exprecion di cierto receptor di membrana ta diferencia, mescos cu e forma cu nan ta responde na lesion celebral.

## Tipo
Tin varios tipo di celnan glia:

* Celnan microglia (presente den e celebro y medula spinal)
* Celnan macroglia den SNC:
** Astrocyt
** Oligodendrocyt
** Ependymocyt
* Celnan macroglia den e sistema nervioso periferico (SNP)
** Schwann cel
** satelliet cel
* Celnan lia radial 
* Glia Müller
* Glia Bergmann
Vertebrata

**Vertebrata** ta forma un suptronkon di e *choradata*. Nan ta distinguí pa e presensia di un kolòm vertebral, un kranéo, i sèlnan di leishi neural (*crista neuralis*). Vertebratanan ta inkluí piská (inkluí *Agnatha*), anfibio, reptil, para, i mamíferonan. 

Vertebrata ta forma e sekshon mas grandi *chordata*, animal ku e disposishon di poseé un *chorda dorsalis*. Mas o ménos 70.000 espesie di vertebrata a wòrdu deskribí sientífikamente. Mas o ménos sinku porshento di tur espesie di animal konosí ta vertebrata; e sobrá 95 porshento ta invertebrata. Esakinan ta inkluí, entre otro, *arthropoda* y molusko.

## Deskripshon
Tin un variashon grandi den tamaño di kurpa i siklo di bida den Vertebratanan. E espesie mas grandi konosí ta e bayena blou (*Balaenoptera musculus*), ku por alkansá un largura di te ku 33 meter. E espesie di vertebrata mas chikitu ta probablemente un tipo di dori (*Paedophryne amauensis*), ku ta krese ta ku mas o ménos 7,7 milimeter largu. E vertebrata ku ta biba mas kòrtiku, *Eviota sigillata*, un piská chikitu di ref di koral, ta kompletá su siklo di bida denter di solamente ocho siman, miéntras e vertebrata ku ta biba mas largu, e tribon di groenlandia (*Somniosus microcephalus*), por biba pa te ku 400 aña.
Jane Semeleer

**Jeanette (Jane) R. Semeleer** (☆ 1960 na Aruba) ta un economista Arubano y ex-presidente di Banco Central di Aruba (CBA) for di september 2008. E ta e prome hende muhe pa ocupa e funcion aki, y tambe e prome hende muhe den Reino Hulandes pa wordo nombra presidente di un banco central. E tabata e di ocho presidente desde e institucion na 1986 di CBA.

## Bida y carera
Despues di a completa HAVO na Colegio Arubano, Semeleer a studia economia na Universidad di Toledo na Ohio, unda el a obtene un master na 1984. Na su regreso na Aruba, el a cuminsa su carera como consehero pa gobierno, prome na Departamento di Asunto Economico, Comercio y Industria (DEZHI), y despues na Departamento di Relacionnan Exterior. 

Na 1990, Semeleer a drenta servicio di Banco Central di Aruba, unda el a wordo nombra como hefe di asuntonan bancario y mas laat na 2000 miembro di directiva. Den e rol di director, e tabata responsabel pa presupuesto y cuentanan anual di CBA y tabata asesor di maneho di e presidente. 

Na september 2008, Semeleer a bira presidente y sucesor di Hassan Ali Mehran. Como presidente, Semeleer a dirigi e proyecto pa rediseña e biyetenan di florin di Aruba den colaboracion cu Crane Currency. Despues di un campaña di mercadeo, e serie nobo a wordo lansa dia 17 di mei 2019 y a bay den circulacion dia 3 di juni 2019.

Fuera di su trabou na CBA, Semeleer a sirbi den varios posicion di maneho y conseho, incluso como miembro di Hunta di Curator di Universidad di Aruba y di Hunta di Directiva di Horacio Oduber Hospital. 

## Bida personal
Jane Semeleer ta casa cu Jossy Figaroa, y hunto nan tin dos yiu muhe.
Robert Jeand'or

**Robert Hubert Jeand’or** of **Robert Hubert JeanD'or** (☆ 10 di mei 1954 na Oranjestad - † 17 di september 2025 na Aruba) tabata un musico, cantante, tumbero, lider di banda, compositor y areglista Arubiano. E tabata un artista legendario cu un contribucion musical cu ta cubri diferente estilo y generacion.

## Biografia
Robert Jeand’or a lanta den bario di Madiki, como yiu di Francisco Reinier Jeand’or y Cecilia Jeand’or Bermudez. E tabata parti di un famia grandi cu 10 ruman. For di chikito e tabata exponi na musica y a haya les di su tata, kende tabata toca guitara y tabata presenta hunto cu Julian Coco. Jeand’or a haya tambe les di cantamento di Rufo Odor i les di musica di Eddy Benett.

### Carera musical
Jeand'or a cuminsa su carera musical cu e grupo di aguinaldo ‘Las Blancas Palomitas’, caminda e tabata toca cuarta y mas laat a canta. Su interes y talento pa baho a nace den un acto accidental: durante un presentacion cu un bahista no por a presenta, el a mustra su abilidad y for di e momento ey e baho a bira su instrumento principal.

### Bida personal
Jeand’or tabata casa cu Vivian Geerman, cu kende e tin un yiu homber. E ta tambe tata di Anouschka, kende na 2009 tabata e prome Reina di Tumba den historia di tumba na Aruba. Despues di a lucha pa basta tempo cu cancer di prostat, el a fayece dia 17 di september 2025 na edad di 71 aña.

## Discografia
**Album**
* *Rey di Tumba 1976-1977-1978* (1979) 

## Mira tambe
* Festival di Tumba di Aruba

## Link externo
* ''Robert Jeand'or - Yo me Dominicanizo'', video Youtube 
* ''Recordando Robert JeanD'or (dfm): Con ta scirbi musica'' (dfm = den feliz memoria), video Youtube
Chordata

**Chordata** ta animal bilateral simétriko. Nan ta e di tres tronkon mas grandi i mas diverso denter e reino animal. Chordata ta wòrdu definí pa sinku karakterístika klave: un kordá dorsal (*chordata dorsalis*), kòrda nervioso hòl dorsal, *endostil* (òf glándula tiroide den vertebrata), splet di kaikai di faringeal, i un rabo postanal. E karakterístikanan aki ta aparesé na un fase di desaroyo spesífiko den tur chordata i ta sentral pa nan klasifikashon.

## Karakterístika
Chordata ta wòrdu distinguí for di otro animalnan pa e siguiente sinku karakterístika:

# Kordá dorsal: Un struktura fleksibel, den forma di bara ku ta kore kantu di e as sentral di e kurpa i ta komponé fibra di kólagen. Den vertebrata, esaki ta wòrdu remplasá gran parti pa kartílago òf wesu, i e restu ta forma e diskonan intervertebral ku ta proveé fleksibilidat entre e vertebranan.
# Kòrda nervioso hol dorsal: Un tubu di tehido nervioso posishona superior di e kòrda dorsal. Den vertebrata, durante desaroyo di embrio, e ekstremidat anterior di e kòrda ta ekspandé den blasnan for di kua e selebro ta desaroyá.
# Splet di kaikai di faringeal: E spletnan aki ta kubri e esófago. Den piská, nan ta desaroyá den kaikai, miéntras ku den otro chordatanan nan ta wòrdu modifiká pa filtra pa alimentashon. Den *Tetrapoda* (kuater pia), e spletnan aki ta presente solamente durante e fase di embrio.
# Rabo postanal: Un rabo muskular ku ta ekstendé mas aleu ku e anus. E rabo aki ta pertenesé solamente durante desaroyo di embrio den algun *Tetrapoda*, inkluyendo hende.
# Endostil: Un kanal profundo den e superfisie ventral di e esófago ku ta saka sleim i warda yodo. E kanal aki ta konsiderá un prekursor di e glándula tiroide.

## Taksonomia
Estudionan usando sekuensiamentu di DNA a produsí vários hipótesis tokante e relashonnan pa ku e evolushon di chordata. E konsenso aktual, sinembargo, ta sostené e *monofilia* di e grupo, loke ta nifiká ku tur chordata ta desendiente di un solo antepasado komun.

Mas o ménos 81.000 espesie di chordata bibu ta wòrdu rekonosé, nan ta dividí den tres suptronkon: *Cephalochordata*, *Tunicata* i vertebrata, i dies klase.

## Evolushon
Evidensia fossiel di e promé chrodatanan ta limitá, pero investigashon molekular usando sekuensianan di RNA a proveé bista riba e orígen di e tronkon. Ta kalkulá ku *Deuterostomia* a evolushoná alrededor di 900 mion aña pasá, ku e promé chordatanan a aparasé alrededor di 896 mion aña pasá. E fosilnan konosí di chrodata mas bieu a wòrdu hañá prinsipalmente den e Sitio di Fosil di Chengjiang na China i ta data for di e temporada geologiko di exploshon kambriko.

E dos gruponan grandi di animal, e *Protostomia* i *Deuterostomia*, a divergí por lo ménos 558 mion aña pasá, promé ku e komienso di e periodo Kambrium (538,8 mion aña pasá).
Picuda

**Picuda** (*Sphyraena barracuda*) ta un especie di pisca grandi cu ta pertenece na e famia Sphyraenidae (baracuda). E naturista Britanico George Edwards a describi e especie pa prome biaha na 1771.

## Distribucion y habitat
E especie ta un pisca di awa salo y di awa brak, presente rond di costanan di Ocean Pacifico, Atlantico y Indio, particularmente den e region west di Atlantico y Lama Caribe. E ta prefera awanan (sub)tropikal di poco profundidad, especialmente rifnan di coral, cu un profundidad maximo te 100 meter. El a wordo registra den awanan rond di e islanan di Caribe Hulandes, incluso den Sababank.

## Descripcion
Picuda generalmente ta midi rond 1.4 meter, pero por yega te dos meter y un peso di 50 kilogram. Su curpa ta largo y smal, manera un torpedo, di color plata cu strepinan preto. E bariga ta blanco cla, mientras cu e parti ariba ta mas scur. E tin un snuit punta; e cachete abou ta mas largo cu esun ariba y ta yena cu djentenan skerpi. Riba lomba tin dos hala y ademas tin un hala anal.

## Alimentacion
E especie ta un predado cu ta warda su prooi yega cerca (*ambush predator*) pa ataca cu gran velocidad. E ta come principalmente pisca mas chikito y macroinvertebre, cu e ta localisa cu su wowonan skerpi. E ta prefera pisca cu ta biba den grupo, pasobra e ta facilita e captura di algun. Durante e fase larval (yiuchi), e ta cuminsa come kopepodo y despues ta pasa pa larva di pisca.

## Relacion cu hende
Picuda tin importancia limita pa pesca comercial den regionnan unda su carni ta considera menos atractivo. Sinembargo, e ta wordo pisca regularmente den awanan di Caribe, unda e ta bon conoci pa e piscado, specialmente pa via di e consumo local di su carni blanco den sop'i pisca. 

Den pesca deportivo y recreativo picuda ta masha popular, pasobra e ta resistí fuerte ora e wordo pega. Metodonan di captura ta inclui "trolling" for di boto, tiramento for di costa cu liña of bara, "jigging" y uzo di lansa. Ademas, e especie ta wordo exhibi den algun acuario publico.

Aunke hende no ta prooi natural di picuda, den naturalesa por tin incidentenan di mordi, generalmente den situacion di mal visibilidad of ora un landado a yega hopi cerca di e pisca.

## Bibliografia
* Lieske, E., R. Myers: *Coral Reef Fishes: Carribbean, Indian Ocean, Pacific Ocean, Including Red Sea*. Princeton, New Jersey: Princeton University Press. Aña 1999.
* Blaber, S.: *Fish and Fisheries of Tropical Estuaries*. New York: Chapman and Hall. 1997.

## Link externo
* Great Barracuda, IUCN Red List
* ''Sphyraena barracuda'' riba FishBase
Mineria di oro

**Mineria di oro** ta e procesonan pa extrae oro for di e superficie di tera.

Historicamente, minera di oro a cuminsa den depositonan aluvial, caminda tabata uza tecnica manual manera separacion cu un panchi (*gold panning*). Cu e expansion di mineria pa mineralnan cu ta bou di tera, a introduci tecnicanan mas compleho manera mineria den buraco coba (*pit mining*) y uzo di cyanidacion pa separa oro.  

Durante siglo 20 y 21, companianan grandi tabata produci e gran mayoria di e oro mina. Sinembargo, como consecuencia di e balor halto di oro, tin miyones di minero chikito y artesanal activo den hopi parti di mundo subdesaroya.  

Mescos cu tur industria minero, derechonan humano y asuntonan ambiental ta tema grandi den mineria di oro. Den luganan cu no tin regulacion stricto, e riesgonan pa salud y seguridad ta hopi mas halto.  

## Oro den Caribe Hulandes
Den Caribe Hulandes tambe tabatin experencia cu mineria di oro. Na Aruba, fin di siglo 19 i principio di siglo 20, industria di oro tabata un parti importante di e economia local. Miralamar y Sero Plat  den Parke Nacional Arikok ta, entre otro, e luganan unda tabata saca e mineral di oro. 

Dos luganan principal a bira simbolico di e industria di oro Arubano:  
* Bushiribana – un ruina di un planta pa fundi mineral di oro, construi na 1872 na costa nort di e isla.
* Balashi – un planta grandi pa smelt oro inaugura na 1899 cerca di Spaans Lagoen, cu a keda den operacion te mas o menos 1916.  

E industria di oro na Aruba no a logra keda sostenible na largo plaso, pero e ruinanan di Bushiribana y Balashi ta testimonio visual di un epoca di mineria di oro y awendia ta un atraccion turistico popular.

Companianan cu a busca oro na Aruba tabata:
* 1824-1929 Gobierno (compania di Rey).
* 1820-1854 Liber: tur hende por a haya permit.
* 1854-1866 Concesion de Jongh, Den Haag
* 1867-1872 Isola, Ricket & Co, New York
* 1872-1881 Aruba Island Goldmining Co., London
* 1881-1909 Aruba Agency Co. (compania Britanico)
* 1909-1916 Aruba Goudmaatschappij (compania lanta pa Arubianonan)

## Mira tambe
* Oro
* Sero Plat
* Calabas
Medula spinal

Den vertebrata, e **medula spinal** ta parti di e sistema nervioso central (SNC) localisa den e canal vertebra (of spinal) denter e kolom vertebral. Den adulto, e medula spinal ta mas o menos 40 pa 45 centimeter largo y un maximo di mas o menos 14 millimeter hancho.

E medula spinal ta contene no solamente trayecto neural pero tambe celnan neural cu ta ehecuta algun procesamento di señal nan mes. Esaki ta permiti cierto reflexnan, manera reflex di rudia, pa wordo conduci directamente for di e medula spinal sin intervencion di celebro. Trintiun par di nervio spinal ta origina for di e medula spinal. Mes cu e celebro, e ta rondona pa flishi celebral (*meninge*nan) duru (*dura mater*) y suave (*pia mater*).

E medula spinal ta situa den e apertura di e vertebra, entre e curpa vertebral (*corpus vertebrae*) y curpa arco (*arcus vertebrae*). Ligamento y musculonan firme ta tene e vertebranan na luga, y generalmente brinda proteccion pa e medula spinal.

## Structura
E superfisie anterior y posterior di e medula spinal ta marca cu plooinan: e *fisura mediana anterior* profundo y e *sulcus medianus posterior* poco hundo. Internamente, un distincion ta wordo haci entre e materia greis situa meimei y e materia blanco rond di dje.

### Materia greis
E color greis ta wordo causa pa e presencia di curpa celular di neuron sin cobertura di myeline. Na e centro tin e canal central (*canalis centralis*), yena cu likido cerebrospinal. Ron di dje tin un structura den forma di barbulet di materia greis. Esaki ta consisti di: 

* Cacho anterior (*cornua anterius*, den bestia *cornu ventrale*) ta contene neuron motorico cu ta controla movecion.
* Cacho dorsal (*cornua posterius*, den bestia *cornu dorsalius*) ta contene neuron sensorial cu ta procesa informacion tocante posicion, temperatura, vibracion i dolor.

Area intermedio ta conecta cacho anterior y posterior:

* Commissura ta e dwars conexion entre e halanan di materia greis, situa dilanti y patras di e canal central (*commissura grisea anterior y posterior*).

### Materia blanco
Rondona pa e materia greis ta e materia blanco, componi di bonder di fibranan nervioso myelina. Su color blanco ta e resultado di e cobertura di myeline rond di e axon. E materia blanco ta dividi den tres cordon (*funiculi*):

* Cordon anterior (*funiculus anterior*)
* Cordon lateral (*funiculus lateralis*)
* Cordon posterior (*funiculus posterior*)

Denter e cordonnan aki tin ambos trayectonan neural cu ta ascende (sensorial) como descende (motorico). E cordon posterior ta consisti principalmente di fibranan sensorial primario, axonnan continuo di neuronnan sensorial ta drente e medula spinal via e raiz posterior y ascende directamente pa e stam celebral.

Na contrast, e cordon anterior y lateral no ta contene fibranan sensorial primario. E trayecto cu ta ascende ta consisti di fibranan sensorial secundario, cu ta solamente ascende pa centronan mas halto (manera *thalamus*' of *cerebellum*) despues di e prome sinaps den e cacho posterior. Ademas, e mes trayectonan aki ta contene fibranan motorico clave cu ta descende for di e celebro pa e medula spinal y ta controla movecion.
Kolòm vertebral

E **kolòm vertebral** of **wes'i lomba** (latin: *columna vertebralis*) ta un kolòm vertikal meimei di e lomba den posishon anatómiko. E ta konsistí tipikamente di 33 òf 34 vertebra. Un disko intervertebral ta situá entre kasi tur vertebra konsekutivo, ku eksepshon di e dos vertebra mas altu, e atlas i e *axis*. E kantidat di vertebra ta keda konstante den aproksimadamente 99.9% di hende; den casonan raro, un di ocho vertebra di nèk (*vertebrae cervicalis*) adishonal òf un di seis vertebra lumbal (*vertebrae lumbales*) ta okurí.

E kolòm vertebral por wòrdu konsiderá komo un solo unidat denter di skelet. E vertebranan individual ta separá pa diskonan intervertebral. E kurpanan vertebral (*corpus vertebrae*) poné riba otro, hunto ku nan arko vertebral (*arcus vertebrae*), ta forma un tubo di wesu ku ta kontené e medula spinal. For di e medula spinal aki, nervionan ta sali via habrinan entre e vertebranan (*foramen intervertebrale*), pa por ehémpel dirigí e brasa i pianan. 

E múskulo *musculus multifidus* ta hunga un ròl klave pa ku e stabilidat di e kolòm vertebral.

## Struktura
E kolòm vertebral humano ta komponé di vários grupo vertebral, di ariba pa abou:

* shete vertebra di nèk (*vertebrae cervicalis*, C1-C7)
* diesdos vertebra di tóraks (*vertebrae thoracicae*, Th1-Th12 òf T1-T12)
* sinku vertebra lumbar (L1-L5)
* e sakrum (*os sacrum*), formá dor di e fushon di sinku vertebra sakral (S1-S5)
* e rab'i lomba (*os coccygis of coccyx*), normalmente ta komponé di kuater tin bia tres, vertebra sakral fushoná.

E vertebranan montoná un riba e otro i, debí na nan struktura, ta forma un kanal hòl, e kanal vertebral (*canalis vertebralis*), ku ta akomodá e medula spinal. E seramentu di e kanal vertebral ta yama stenosis spinal.

E kolòm vertebral ta protehá e medula spinal i ta sostené e peso di e kurpa. Komo ku e fundeshi di e kolòm vertebral tin ku karga mas peso nan ta mas grandi i rubusto ku e vertebranan mas altu. E kolòm vertebral ta sostené pa e *pelvis*.
Calomys hummelincki

***Calomys hummelincki*** ta un especie di raton cu ta pertenece na e famia Cricetidae. E especie a wordo describi pa prome biaha na 1960 pa Antonius Marie Husson. 

## Distribucion y habitat
E especie ta habita den regionnan noordoost di Colombia y den noord y centro di Venezuela, y riba e islanan cercano: Aruba, Boneiru y Corsou. 
El a wordo describi pa prome biaha for di e islanan Corsou y Aruba. No ta cla si e especie a yega e islanan cu yudansa humano of naturalmente. 

Su habitat ta consisti principalmente di areanan semi-arido y pradonan di santo.

## Etimologia
E especie originalmente a wordo describi como un especie di *Baiomys* na 1960, pero na 1962 el a wordo pasa pa *Calomys*. E momento ey, sinembargo, e tabata wordo considera un sinonimo di *C. laucha*; e no a wordo reconoce como un especie separa te na 1976. 

Datonan genetico y chromosomico ta sostene e status di *C. hummelincki* como un especie riba su mes. Su nomber specifico *hummelincki* ta referi na Pieter Wagenaar Hummelinck, botanico y zoologo Hulandes cu a dedica su investigacion na Caribe Hulandes.

## Descripcion
E especie ta principalmente activo den anochi y como herbivoro ta alimenta mas cu mata y material vegetal. E embra generalmente ta duna lus na mas o menos 5 yiu pa cada neishi, despues di un periodo di gestacion di rond di 25 dia.
Djukfes

**Djukfes** of **Djukvees** (*Epinephelus itajara*), na Ingles *Atlantic goliath grouper* y na Hulandes: *Reuzenzeebaars*, ta un especie di pisca grandi cu ta pertenece na e famia Serranidae (mero). El a wordo describi pa prome biaha na 1822 pa e botanista y zoologo Aleman Martin Lichtenstein. 

## Distribucion y habitat
E djukfes ta habita e regionnan zuidoost di Ocean Pacifico y zuidwest, west y oost di Ocean Atlantico, incluso Lama Caribe.

Esaki ta un pisca di awa salo y awa brak, nativo di climanan subtropical. E ta wordo haya principalmente den awanan costal, cu un profundidad maximo di 100 meter. Mangelnan ta sirbi como un habitat esencial di crio, proporcionando ​condicionnan di awa cu ta sostene un populacion saludabel. 

Djukfes hubenil por keda den mangel te 5 pa 6 aña promé cu nan sali bay biba den habitat di rif mas profundo. Na e momento ey nan por tin un largura di mas o menos 1 meter.

## Descripcion
E djukfes adulto por alcansa un largura di 2.5 m y por pisa te cu 363 kg. Su color ta varia di geel-bruin pa gris of berde, cu puntonan chikito preto riba cabes, curpa y halanan. Su curpa largo cu un cabes hancho y plat. Wowonan ta chikito. E cachete abou tin 3-5 fila di djente. E tin un hala dorsal cu 11 spina y 15-16 rayo, y un hala anal cu tres spina y ocho rayo.

E ta alimenta principalmente di pisca y crustaceo cu ta move lentamente.

## Relacion cu hende
Djukfes tin un importancia limita pa pesca comercial. Sinembargo, el bira popular den pesca deportivo y recreativo. Su naturalesa curioso y falta di miedo di hende ta hacie un prooi facil pa jaagdonan cu harpun. 

E hecho cu e especie ta bini hunto den grupo grandi durante e temporada di reproduccion a aumenta e vulnerabilidad pa captura masivo. Como resultado, e populacion a sufri un fuerte caida y e djukfes a wordo registra inicialmente como menasa pa extincion riba e Lista Cora di IUCN. Medida di proteccion manera un prohibicion di pesca na Merca (desde 1990) y den Caribe (desde 1993) a contribui na un recuperacion paulatino di su populacion.

E djukfes ta protegi den awanan teritorial di Boneiro y Aruba.

## Mira tambe
* Animalnan protehi na Aruba
Molusko

**Molusko** (latin: *Mollusca*) ta forma un tronkon di invertebrata. Nan tin un kurpa moli i en general ta karga un skelèt eksterno di kalki (kokolishi). Despues di *Arthropoda*, molusko ta e tronkon ku e diversidat di espesie mas grandi.  

Na 2019, e kantidat di espesie deskribí a wòrdu kalkulá na aproksimadamente 50 pa 55 mil espesie marino, 25 pa 30 mil espesie terestre, i 6 pa 7 mil espesie di awa dushi. E kantidat di espesienan fosil ta ménos presis konosí i ta varia di alrededor di 60 pa mas ku 100 mil espesie. E estudio di molusko ta yama malakologia. 

Molusko ta eksponé un diversidat morfológiko grandi i ta wòrdu dividí den ocho klase. Esunnan mas konosí ta soldachi (*Gastropoda*), bivalvo (*Bivalvia*), i sekat (*Cephalopoda*). Apesar di nan diferensia anatómiko, komportashon i habitat, nan ta kompartí vários karakterístika, manera e struktura di e sistema nervioso, un sistema di sirkulashon habrí, i modo di desaroyo pa ku e embrio.

Evidensia di fosil ta sugerí ku soldachi, bivalvo, i sekat a originá for di e periodo Cambrium (541-485 mion aña pasá). Komprondementu aktual ta sugerí ku moluskonan a evolushoná for di e antepasado *Lophotrochozoa*.
Geotrygon mystacea

**Geotrygon mystacea** ta un espesie di para ku ta pertenesé na famia Columbidae (paloma). E nòmber sientífiko a keda publiká pa promé biaha na 1811 pa Coenraad Jacob Temminck.

## Distribushon i habitat
E espesie aki ta endémiko na Antia Menor, for di Barbuda te St. Lucia, inkluyendo e islanan Saba, Sint Eustatius i Sint Maarten. E subespesie, *G. mystacea sabae*, ta biba solamente riba e isla di Saba.

E ta un espesie residente, no-migratorio. Su habitat natural ta mondi seku (sup)tropikal i áreanan humedo ku vegetashon denso ku hopi sushi di blachi. E ta un para tímido ku ta biba riba suelo.

## Etimologia
E espesie ta konosí komo *bridled quail-dove* na ingles i *grote kwartelduif* na hulandes. E ta popularmente konosí komo *partridge* na Sint Eustatius i *wood hen* na Saba.

## Deskripshon
E espesie ta mas o ménos 30 centimeter largu, ku alanan ku por span te ku 50 centimeter. E tin un aparensia robusto i ta pisa entre 210 pa 230 gram. Su koló ta maron-bèrdè skur ariba, mientras e parti abou ta mas klá ku un pechu kòrá-bruin, barika kòrá manera biña. E pianan ta kòrá-lila. E kabes ta bèrdè-olijfi skur krusá pa un liña blanku bou di wowo i e partinan lateral i posterior di e nek tin un briyo blou-bèrdè metáliko. E wowo oraño-hel ta rondoná pa un sirkulo di kueru kòrá desnudo.

E embra ta generalmente mas strikto ku e machu..

## Menasa
E espesie a wòrdu klasifiká komo "no menasá" na 2016 segun e Lista Cora di IUCN, sinembargo e populashon den region di Karibe ta generalmente diminuyendo desde 2009 i riba sierto isla ta kasi serka di ekstinshon.

Na Sint Eustatius, e populashon a sufri grandemente a kousa di orkan Irma i Maria na 2017. Den Parke Nashonal Quill, kaminda antes tabatin rònt di 3.000 ehemplar, un investigashon na 2021 a indiká ku tabatin menos ku 50. Ademas di e impakto di klima, otro presionnan prinsipal ta inkluí degradashon di habitat, presensia di bestianan di kria ku ta kore ront los i predashon di djaka i pushi feral. Pa aborda e situashon aki, fundashon STENAPA a lansa medidanan spesífiko na 2023 pa protehé e populashon ku a keda i pa restora su habitat.
Duin

Un **duin** ta un forma di tera crea door di bulamento di santo fini cu ta acumula y forma un sero. E por tin diferente forma y tamaño, y ta consisti principalmente di particulo di kwarts, carbonato di calcio, y otro materialnan. Den su morfologia, un duin ta mas halto y largo na e banda cu biento ta supla (*upflow*), y ta mas abou y cortico na e banda cu ta proteha for di biento. 

Duinnan ta un paisahe natural unico cu por wordo haya na luganan na costa, riu, den desierto of otro luganan. Nan ta hospeda un gran variedad di especie di mata y animal.

## Importancia di duin
Na costa, duinnan ta core generalmente paralelo cu e liña di lama. Nan tin un rol vital den:
* proteccion di naturalesa: duinnan ta sirbi manera un barera pa proteha tera contra olanan grandi durante tormenta of horcan.
* regulacion di awa: den zonanan costal cu nivel mas abou cu e nivel di lama, duinnan por sirbi como barera natural.
* recreacion y paisahe: ademas di su funcion natural, duinnan por tin balor turistico.

Na hopi pais, incluso Hulanda, duin artificial ta wordo construi pa fortifica proteccion costal.

Un area cu hopi duin interconecta ta ser yama un sistema di duin. Pa motibo di e dinamica constante di biento y awa, santo por drif y cambia e duin di luga, locual por crea consecuencia serio pa infrastructura y ecosistema.

## Caribe Hulandes
Den Caribe Hulandes, Aruba ta e unico isla cu tin formacion natural di duin. Nan ta hunga un papel esencial den ecologia y biodiversidad di e isla. 

* Ubicacion: na banda noordoost di Aruba, tin un area di duin cu ta cubri mas o menos 30 hectar. Conoci ta e duinnan di Arashi, Sasarawichi y California, cerca di e Faro di California.

* Ecologia: e duinnan ta un habitat importante pa un gran cantidad di especie. Tur cuater especie di turtuga di lama di Aruba ta uza e costa pa pone webo. Tambe patrishi, shoco, conenchi y cododo ta depende di e sistema pa cria y alimentacion. Pa parhanan migratorio, e duin y playa cerca ta ofrece luga ideal pa pone webo, por ehempel pa sternchi.

* Flora nativo: den e duinnan ta crece mata proteha y adapta na e clima arido di Aruba, incluyendo e banana shimaron, banana di rif, druif di lama, cadushi, breba, tuna y bushi.

* Maneho y conservacion: na 2022, Aruba Conservation Foundation (ACF) a tuma medidanan pa proteha e duinnan di Sasarawichi, incluso a restringi acceso motorisa cu baranca pa reduci e impacto riba medio ambiente y preserva e area.
Palo di paz

**Palo di Paz** (Ingles: *Peace Pole*, Hulandes: Vredespaal*, [[Spaño]]: Poste de la Paz*) ta un monumento cu ta carga e mensahe universal “Cu Paz reina riba Mundo”, normalmente den cuater of mas idioma, incluso e idioma local. Tin mas cu 200.000 palo di paz instala rond mundo, den casi tur pais. E palo di paz ta destina pa inspira reflexion y dialogo riba paz. 

## Historia
E movemento di palo di paz a nace na Hapon na 1955, promove pa maestro y filosofo Masahisa Goi. For di e momento ei, mas cu 200.000 palo a wordo instala mundialmente. Palonan di paz a wordo presenta na organisacion internacional, gobierno y representantenan di diferente fe, cu e meta pa stimula un cultura di paz. Hopi biaha, un palo di paz ta wordo dedica den un ceremonia oficial.

## Instalacionnan notabel
Palonan di pas a wordo instala na algun di e luganan mas emblematico di mundo, incluso:
* Polo Nort,
* Monumento di Paz na Hiroshima, 
* Isla Robben na Sur Africa,  
* Gran Piramide di Giza na Egipto. 
Na Hulanda y Belgica, nan por wordo topa den luganan manera e katedral di Ypres y e Palacio di Paz na Den Haag. Den hopi caso, sinembargo, palonan di paz a wordo instala na scol, municipio of den tereno di individuonan cu ta desea di contribui na plama e mensahe di paz.

## Caribe Hulandes
Na 2025, Rotary Club Aruba a instala e prome palo di paz na Aruba, den un forma unico: bou di awa na Boca Blanco/Tres Trapi na costa nortwest di e isla. E instalacion a marca un momento historico, pasobra e ta e prome palo di paz submarino na mundo. 

E palo ta carga e mensahe den e cuater idioma principal di Aruba: 
* Papiamento: *Cu Paz Reina Riba Mundo*
* Hulandes: *Moge Vrede Heersen op Aarde*
* Ingles: *May Peace Prevail on Earth*
* Spaño: *Que la Paz Prevalezca en la Tierra*
Google Chrome

**Google Chrome** ta un nabegante di wèp (ingles: *webbrowser*) desaroyá pa Google, ku a wòrdu lansá ofisialmente den 2008. E ta un di e nabegadónan mas popular na mundu, usa pa un bion di persona.

## Teknologia
Google Chrome ta basá riba e proyekto di kódigo habrí Chromium, i ta usa "Blink" derivá riba WebKit. Ademas, e ta integrá software di kódigo habrí di otro fuente, inkluyendo partinan desaroyá pa Mozilla.

Google Chrome ta disponibel pa diferente sistema operativo, entre nan: 
* Windows
* macOS
* Linux
* Android
* iOS

E aktualisashonnan di Chrome ta salí regularmente, pero no semper na tur plataforma simultáneamente.

## Relashon ku Chrome OS
Google a desaroyá tambe un sistema operativo separá yamá Chrome OS, ku ta basá riba Google Chrome. Chrome OS ta destiná prinsipalmente pa laptopnan liviano (Chromebooks) i ta integrá ku aplikashon web i servisio di "cloud".

## Karakterístikanan prinsipal
* Simpel interface: dishoñá pa fasilidat i rapides.
* Velosidat: optimisá pa karga rapido di páginanan.
* Seguridat: inkluí protekshon kontra malware, phishing i modo di nabegashon privá (incognito).
* Ekstenshon i aplikashonnan: posibel pa instala ekstenshonnan via Chrome Web Store.
* Integrashon ku Google: konektá direktamente ku produkto manera Gmail, Google Drive i YouTube.

## Uso global
Desde su lansamentu, Google Chrome a logra un posishon dominante den merkado. Den hopi pais e ta e browser mas usá, supstituyendo otro nabegadónan manera Internet Explorer i Firefox.
Google Maps

**Google Maps**, anteriormente *Google Local*, ta un servisio di mapa online desaroyá pa Google. E ta permití usuarionan buska lokalidatnan geográfiko, negoshi i ruta pa diferente medio di transporte. E ta un di e servisionan di mapa mas popular na mundu. Segun estimashon, mas cu 1 bion usuarionan ta uza e hèrmènt regularmente.

## Historia
Google a atkerí e teknologia básiko for di e startup australiano Where 2 Technologies na òktober 2004. E vershon inisial a wòrdu lansá na Merka i Canada na febrüari 2005, sigui pa varios pais oropeo dia 25 di april 2006.

## Karakterístikanan
Google Maps ta disponibel riba PC, tablet i smartphone, i ta ofresé e siguiente funshonnan:
* Buska negoshi, lugá i adrèsnan.
* Nabegashon pa outo, transporte públiko, baiskel òf na pia.
* Bista aéreo i di satelite (hopi lugá ta inkluí bista 3D).
* Integrashon ku Google Street View i Google Flights.
* Informashon práktiko di negoshi: wèpsait, number di telefon i adrès.
* Propaganda lokal.

For di april 2007, usuarionan por krea un mapa personalisá, agregando liña, forma, markadónan di lugá, potrèt i video. E mapanan aki por wòrdu kompartí ku otronan.

## Kompetensia
E prinsipal kompetitornan di Google Maps ta:
* Apple Maps
* Bing Maps
* OpenStreetMap
* HERE Maps
* TomTom
Ademas di Google Maps, Google mes tin un di dos app di nabegashon: Waze.

## Regulashon
Bou di e lei oropeo, Regulashon di Servisio Digital (DSA), Google Maps ta wòrdu konsiderá komo un plataforma online hopi grandi, loke ta someté Google na obligashonnan spesífiko riba transparencia i kontrol.
Gmail

**Gmail** ta un servisio di email gratis di Google. Usuarionan por haña akseso a traves di webmail sigurá òf via e protokòlnan POP3 òf IMAP4.

Te ku yüni 2012, Gmail tabata e servisio di email basá riba wèp mas usá, ku mas ku 425 mion usuario aktivo rònt mundu. Pa 2014, mas o ménos 60% di negoshinan chikitu i mediano na Merka ta usa Gmail. Den mei 2014, Gmail a bira e promé app den Google Play Store ku mas ku 1 bion instalashon riba aparatonan Android.

## Kronologia di suseso
* 1 di aprel 2004 – Google a anunsiá Gmail ku 1 GB di kapasidat di almasenamentu pa usuarionan. Pa e tempu ei, "mailbox" di email normal tabata entre 2 i 30 MB, i hopi hende a pensa ku e lansamentu tabata un chiste di 1 di aprel.
* 2004–2007 – Gmail tabata disponibel solamente via invitashon, den fase beta. Dia 7 di februari 2007, e a bira disponibel pa públiko general, ounke manteniendo su status beta.
* 1 di aprel 2005 – Google a mas ku redoblá e kapasidat di e "mailbox", for di 1 GB na 2.5 GB.
* 7 di yüli 2009 – Gmail i otro aplikashonnan di Google Apps a sali for di status beta.
* 24 di aprel 2012 – E kapasidat a wòrdu aumenta for di 7.5 GB na 10 GB.
* 2013 – Gmail a integrá su kapasidat ku Google Drive i Google+, i e total di espasio pa usuarionan a bira 15 GB.

## Karakterístikanan
* Mensahenan individual (inkluyendo anekso) por tin un tamaño te ku 25 MB.
* Kapasidat total ta wòrdu dividí entre Gmail, Google Drive i Google+ (promé).
* Gmail ta integrá ku diferentenan servisio di Google, manera Google Calendar i Google Meet.
Cocorobana

**Cocorobana** (*Tournefortia gnaphalodes*),  ta un especie di mata di famia Boraginaceae. E especie a wordo describi pa prome biaha pa Carl Linnaeus, y mas despues a ricibi su nomber actual di Robert Brown.

## Nomber
Na e islanan Boneiro y Corsou e especie ta conoci como tabaco di piscado (tabaku di piskadó), mientras cu na Aruba tambe ta uza un nomber alternativo: lavenda di lama. Na Ingles e ta conoci como *bay lavender* of *sea lavender*. 

## Distribucion y habitat
E mata ta nativo di Florida, Mexico, America Central, Bermuda, e region di Caribe (incluso tur seis isla di Caribe Hulandes), y tambe di e regionnan noordoost di Colombia y Venezuela. 

Normalmente e ta crece den areanan cant'i lama.

## Descripcion
Cocorobana ta un mata semi-suculento cu ta keda semper berde. E por yega un haltura di mas o menos 1.5 meter. De bes en cuando e ta wordo cultiva como mata ornamental, y hopi biaha e ta wordo planta pa stabilisacion di duin.

No tin subespecie registra den e "Catalogue of Life".
Suculento

Un **suculento** of **mata suculento** ta un mata cu ta warda awa den un parti di su curpa. Esaki por sucede den e rais, stam of blachi. Den e casonan aki nan ta wordo yama suculento di batata, stam of blachi, respectivamente. Mayoria por wordo reconoce pa nan tehido diki y manera carni. E nomber suculento ta bini di e palabra latin *sucus*, cu ta nifica “sabor” of "juice".

Decenas di famia di mata ta contene especienan suculento. E famia  mas conoci ta e Cactaceae (cadushinan).  No obstante, no tur suculento ta un cadushi: tambe tin suculento den famianan Agavaceae, Aizoaceae, Crassulaceae, Euphorbiaceae y hopi mas.

Suculentonan a desaroya structuranan special pa warda awa den nan curpa, generalmente como un adaptacion na secura. Mayoria di especie ta wordo yama xerofita, esta matanan cu ta prospera den clima arido. Evolucion y distribucion geografico a percura cu cada famia desaroya forma y strategianan diferente pa sobrebibi.

Danki na nan gran variedad y aparencia unico, suculentonan ta popular como ornamento den hardin,  diseño di interior, hardin (vertical), terario, y hasta den arte Hapones *kokedama*.

## Distribucion y habitat
Matanan suculento ta distribui globalmente: den desiertonan grandi, sabana, na costa y incluso den seronan te cu miles di meter di haltura. Algun ta absorba awa lihe den e tera despues di un awasero, mientras cu otro ta depende pa periodonan largo di neblina marino como nan unico fuente di awa.

### Caribe Hulandes
Algun ehempel di matanan suculento presente den Caribe Hulandes:
Google Translate

**Google Translate** ta un servisio di tradukshon online gratis di Google. E ta ofresé un hèrmènt di tradukshon outomátiko pa ku un gran kantidat di idioma. E kalidat di e tradukshonnan ta varia, loke ta típiko di tradukshon outomatisá, ya ku e nifikashon di palabranan ta dependé di e konteksto den kua nan ta wòrdu usá.

## Karakterístika
Un punto importante di Google Translate ta su naturalesa interaktivo: kuantu mas hende usa e hèrmènt i duna reakshon, tantu mas e kalidat ta mehorá ku tempu. E tradukshon entre idiomanan hopi usá (manera ingles, spaño, hulandes i franses) ta generalmente mas eksakto ku entre idiomanan ku ta haña menos uso.

Kontrali na hopi otro servisio grandi online di tradukshon outomatisá, Google Translate no ta basá riba e sistema SYSTRAN, sino riba su propio teknologia di tradukshon statístiko di mashin. Esaki a wòrdu desaroyá bou di Franz-Josef Och, kende tabata ganadó di un kompetensia di DARPA pa “tradukshon rápido” na 2003 i despues a bira hefe di e departamentu di tradukshon di mashin di Google (Och a retirá di Google na yüli 2014). E eskoho aki pa tradukshon statístiko ta hasi e servisio dependiente di e disponibilidat di tekstonan tradusí ku e mesun kontenido den dos idioma pa por mehorá su resultado.

## Idioma
E kantidat di idioma disponibel a sigui kresé ku tempu. Por ehempel, idioma perso (farsi) a keda agregá mas tempran ku planeá, despues di e protestanan na Iran den 2009, ora hopi notisia i dokumento a bira disponibel online. Na yüni 2024 Google Translate a agregá 114 idioma nobo, inkluso papiamentu, tresiendo e total na 243 idioma.

Su prinsipal kompetensia ta DeepL Translator i Bing Translator.

### Papiamentu
E disponibilidat desde yüni 2024 di idioma papiamentu ta importante pa Karibe Hulandes, loke ta fasilitá hendenan na Aruba, Boneiru i Kòrsou pa tradusí tekstonan básiko for di un otro idioma pa papiamentu i viseversa. E paso aki ta duna visibilidat di papiamentu riba nivel internashonal, ounke e kalidat di e tradukshonnan no ta perfekto. Den uso, korekshon manual ta semper nesesario pa mantene un ortografia uniforme i un sintáksis propio di papiamentu.

### Wikipedia
Google Translate ta un di e opshonnan usá entre e hèrmèntnan di tradukshon di kontenido ku ta integrá den Wikipedia. E ta hasi posibel pa redaktornan tradusí artíkulonan den hopi mas idioma, ounke revishon humano ta krusial pa drecha eror i garantisá eksaktitut. E hèrmènt ta wòrdu usá pa mehorá e kalidat i kantidat di artíkulo den e idiomanan di Wikipedia, partikularmente e idiomanan ku tiki papiadó, manera papiamentu.
FuHiKuBo

**FuHiKuBo** (Fundashon Históriko Kultural Boneriano) ta un organisashon boneriano dediká na dokumentá historia di Boneiru. Establesé dia 6 di ougùstùs 1998, e mishon di e fundashon ta pa:

* Dokumentá historia di Boneiru, tantu skirbí komo no skirbí, i kompil’é den un solo kolekshon.
* Studia i evaluá fuentenan históriko.
* Mantené relashonnan ku institushonnan sientífiko i individuonan.